ଭବାନୀପାଟଣାଃ କଳାହାଣ୍ଡି ଓଏସଆରଟିସି ଜୋନରେ ବଡ଼ ଧରଣର ଚଞ୍ଚକତା । ବର୍ଷ ବର୍ଷ ଧରି OSRTC ଜୋନର ବସ ଗୁଡ଼ିକର ଆନୁସଙ୍ଗିକ କାଗଜପତ୍ର ଫିଟନେସ, ପରମିଟ ଏବଂ ଇନସୁରାନ୍ସ ସବୁ ନଥିବା ଜଣାପଡ଼ିଛି । ଏସବୁ ବାବଦକୁ ପ୍ରାୟ ୮୨ଲକ୍ଷ ଟଙ୍କା ଆତ୍ମସାତ କରିଥିବା କର୍ମଚାରୀ ପ୍ରଦୀପ ପଟ୍ଟନାୟକ ଓରଫ ଟୁଲୁ ପଟ୍ଟନାୟକ ଏବେ ପୋଲିସ ହାତରେ ଧରାପଡ଼ିଛି । ଅଭିଯୁକ୍ତକୁ ଭୁବନେଶ୍ବରରୁ ସହିଦନଗର ପୋଲିସ ଧରିବା ପରେ ଭବାନୀପାଟଣାକୁ ଆଣିଛି କଳାହାଣ୍ଡି ପୋଲିସ ।
ପୋଲିସର ସୂଚନା ଅନୁଯାୟୀ, ଗତ ୧୬ ତାରିଖ ଦିନ ଭବାନୀପାଟଣାରୁ ମୁନିଗୁଡ଼ା ଦେଇ ଦାରିଙ୍ଗବାଡ଼ି ଯାଉଥିବା ବସକୁ କଦଳୀ ଘାଟିରେ କଳାହାଣ୍ଡି ଆରଟିଓ ଗାଡ଼ିର ଯାଞ୍ଚ କରିଥିଲେ ଏବଂ ବସର ଆନୁସଙ୍ଗିକ କାଗଜପତ୍ର ନଥିବା ଜାଣିବାକୁ ପାଇଥିଲେ । ଘଟଣାସ୍ଥଳରେ କଳାହାଣ୍ଡି ଆରଟିଓ ପ୍ରାୟ ୮ ଲକ୍ଷ ୨୭ ହଜାର ଜୋରିମାନା କରିଥିଲେ । କିନ୍ତୁ ମାତ୍ର ଗୋଟିଏ ଫୋନରେ କଥାଟି ସେଠି ରହିଗଲା । ଉପରସ୍ତରରେ ଏହି ବିଷୟରେ ଅଧିକ ଖୋଳ ତାଡ଼ ହେବାରୁ ଅସଲ କଥା ଜଣାପଡ଼ିଲା ।
ଅନ୍ୟପକ୍ଷରେ ଜାଲିଆତି କାର୍ଯ୍ୟର ଖୋଳତାଡ଼ ହେଉଥିବା ଜାଣିପାରି ଦାୟିତ୍ବରେ ଥିବା କର୍ମଚାରୀ ଉପରସ୍ତରରେ ସଲାସୁତୁରା ପାଇଁ ଭୁବନେଶ୍ବର ଚାଲି ଯାଇଥିଲେ । ତେବେ ଏକ ହୋଟେଲରେ ଖାଉଥିବା ସମୟରେ ସହିଦନଗର ପୋଲିସ ସମ୍ପୃକ୍ତ କର୍ମଚାରୀ ପ୍ରଦୀପ ପଟ୍ଟନାୟକ ଓରଫ ଟୁଲୁ ପଟ୍ଟନାୟକକୁ ଗିରଫ କରିଥିଲା । ଭବାନୀପାଟଣା ଟାଉନ ଥାନାର ଏକ ସ୍ୱତନ୍ତ୍ର ପୋଲିସ ଟିମ ଏଏସଆଇ ଦୀପ୍ତିକାନ୍ତ ବାରିକଙ୍କ ନେତୃତ୍ୱରେ ଭୁବନେଶ୍ୱର ସହିଦନଗର ଥାନାରେ ପହଞ୍ଚି ଜାଲିଆତି ଘଟଣାର ଖୋଳତାଡ଼ ପାଇଁ ଟୁଲୁ ପଟ୍ଟନାୟକକୁ ଭବାନୀପାଟଣା ଆଣିଛି । ପ୍ରଥମେ କଳାହାଣ୍ଡି ଏସ୍ପି ଅଫିସ ଏବଂ ପରେ ଭବାନୀପାଟଣା ଓଏସଆରଟିସି ଜୋନ କାର୍ଯ୍ୟାଳୟକୁ ନେଇ ପୋଲିସ ତନାଘନା କରି କୋର୍ଟ ଚାଲାଣ କରିଛି ।
କଳାହାଣ୍ଡି ଓଏସଆରଟିସି ଜୋନରୁ ବିଶାଖାପାଟଣାକୁ ତିନୋଟି ରୁଟରେ ବସ ଚାଲୁଥିବାବେଳେ ଭୁବନେଶ୍ବର ସମେତ କଟକ, ବ୍ରହ୍ମପୁର, ଉମରକୋଟ, ଥୁଆମୂଳ ରାମପୁର, ଦାରିଙ୍ଗବାଡ଼ି ଆଦି ରୁଟକୁ ବସ ଚାଲିଛି । ସେହିଭଳି କଲମପୁରରୁ ବଲାଙ୍ଗୀର ଆଦି ସ୍ଥାନକୁ ମଧ୍ୟ ବସ ଚାଲିଛି । ବର୍ତ୍ତମାନ ଏହି ଜୋନରେ ୨୫ରୁ ଅଧିକ ଗାଡ଼ି ଥିବବେଳେ ଅଧିକାଂଶ ଗାଡ଼ିର କାଗଜପତ୍ର ଠିକ ନ ଥିବା ଜଣାପଡ଼ିଛି । ଏହା ବର୍ଷେ କି ଦୁଇ ବର୍ଷ ନୁହେଁ ଗତ ୨୦୧୫ ମସିହାରୁ ନିୟମିତ ଭାବେ ଏଭଳି ଜାଲିଆତି ହୋଇଆସୁଥିବା ପୋଲିସ ଜାଣିବାକୁ ପାଇଛି ।
ଅଧିକାଂଶ ବସର କାଗଜପତ୍ର ଠିକ ନ ରଖି କେବଳ ନକଲି ଜେରକ୍ସ କାଗଜରେ କାମ ଚଳେଇ ଦିଆଯାଉଥିଲା । ଗତ ୨୦୧୫ ମସିହାରୁ ୪ ଜଣ ଡିଟିଏମ ଭବାନୀପାଟଣା ଜୋନରୁ ବଦଳି ହୋଇ ବର୍ତ୍ତମାନ ୫ ନମ୍ବର ଡିଟିଏମ କାର୍ଯ୍ୟରତ ଅଛନ୍ତି । ଦାୟିତ୍ବ ହସ୍ତାନ୍ତର ବେଳେ ସେମାନେ ଜାଣି ପାରିଲେ ନାହିଁ କିପରି ? ପ୍ରତିବର୍ଷ ବିଭାଗୀୟ ଅଡିଟରେ ଏତେ ବଡ଼ ଧରଣର ଜାଲିଆତି ଏବଂ ଟଙ୍କା ଆତ୍ମସାତ ଘଟଣା ଧରାପଡ଼ିଲା ନାହିଁ କିପରି ? ଏଭଳି ଅନେକ ପ୍ରଶ୍ନ ଏବେ ସାଧାରଣରେ ଉଙ୍କି ମାରୁଛି । ଭବାନୀପାଟଣା ଟାଉନଥାନା ପୋଲିସ ଏ ସଂକ୍ରାନ୍ତରେ ଦୁଇଟି ମାମଲା ରୁଜୁ କରି ତଦନ୍ତ କରୁଛି । ଉକ୍ତ ଘଟଣାରେ ୧୫ ରୁ ୨୦ ଜଣ ବହୁ ବଡ଼ ବଡ଼ ପଦାଧିକାରୀଙ୍କ ସମ୍ପୃକ୍ତି ଥିବା ବିଶ୍ବସ୍ତ ସୂତ୍ରରୁ ଜଣାପଡ଼ିଛି ।
